**Териториално статистическо бюро - Югоизток**

Отдел „Статистически изследвания - Сливен“

**НАЕТИ ЛИЦА И СРЕДНА БРУТНА РАБОТНА ЗАПЛАТА**

**В ОБЛАСТ СЛИВЕН ПРЕЗ ВТОРОТО ТРИМЕСЕЧИЕ НА 2024 ГОДИНА**

По предварителни данни на Националния статистически институт **броя на наетите лица** по трудово и служебно правоотношение в област Сливен към края на юни 2024 г. се увеличава с 0.1 хил., или с 0.2%, спрямо края на март 2024 г., като достигат 37.4 хиляди (фиг. 1).

**Фиг. 1. Наети лица по трудово и служебно правоотношение в област Сливен**

**към края на март и юни 2024 година**

Спрямо края на първото тримесечие на 2024 г. наетите лица в обществения сектор намаляват с 0.7% (достигат до 11.9 хил.), а в частния сектор се увеличават с 0.6% (достигат до 25.5 хил.).

Спрямо края на март 2024 г. най-голямо намаление на наетите лица по трудово и служебно правоотношение в абсолютна стойност е регистрирано в икономическите дейности „Хуманно здравеопазване и социална работа“, „Други дейности“ и „Търговия; Ремонт на автомобили и мотоциклети“. Най-голямо увеличение на наетите лица се наблюдава в икономическите дейности:, „Преработваща промишленост“, „Строителство“, „Селско, горско и рибно стопанство“ и „Административни и спомагателни дейности“.

В края на юни 2024 г. броят на наетите лица по трудово и служебно правоотношение в област Сливен остава почти непроменен в сравнение със същия период на предходната година. В обществения сектор наетите се увеличават с 3.0%, а в частния сектор намаляват с 1.4%.

В структурата на наетите лица по икономически дейности най-голям е относителният дял на наетите по трудово и служебно правоотношение в дейностите „Преработваща промишленост“ - 28.0%, „Търговия; Ремонт на автомобили и мотоциклети“ - 15.1% и „Хуманно здравеопазване и социална работа“ - 12.1%.

В област Сливен **средната брутна месечна работна заплата** през второто тримесечие на 2024 г. е 1 673 лв., при 2 296 лв. средна за страната.

В сравнение с останалите области на страната, по показателя средна брутна месечна работна заплата през второто тримесечие на 2024 г., област Сливен се нарежда на 22-ро място. Най-висока средна работна заплата получават наетите в област София (столица) - 3 129 лв., а най-ниска - в областите Благоевград - 1 519 лв., Смолян - 1 535 лв. и Кюстендил - 1 565 лева.

През второто тримесечие на 2024 г. средната месечна работна заплата за област Сливен се е увеличила спрямо първото тримесечие на 2024 г. с 4.1%, като в обществения сектор средната месечна заплата е нараснала със 7.3% и достига 2 126 лв., а в частния - с 2.4%, достигайки 1 466 лева.

През второто тримесечие на 2024 г. средната месечна работна заплата за област Сливен нараства с 15.7% в сравнение с второто тримесечие на 2023 година (фиг. 2).

**Фиг. 2. Средна брутна месечна работна заплата по тримесечия в област Сливен**

Най-висока средна брутна месечна заплата получават наетите в секторите "Производство и разпределение на електрическа и топлинна енергия и на газообразни горива", „Държавно управление“ и „Образование”.

**Методологични бележки**

Данните са получени от тримесечното Наблюдение на наетите лица, отработеното време, средствата за работна заплата и други разходи за труд, което има за цел да изследва текущото състояние и динамика на основни аспекти на пазара на труда.

Наблюдението е репрезентативно, като се използва стратифицирана случайна извадка от предприятия. Генералната съвкупност се стратифицира по следните критерии: териториален признак - 28 административни области, икономическа дейност по КИД-2008 и размер на предприятието, според броя на наетите лица.

Повече информация и данни за наетите лица, отработеното време, средствата за работна заплата и други разходи за труд са достъпни в Информационна система „Инфостат“ (<https://infostat.nsi.bg/infostat/pages/module.jsf?x_2=93>) и на сайта на НСИ, раздел „Пазар на труда“ (<http://www.nsi.bg/node/3920/>).